Nog ’n leerder amper ontvoer(Argieffoto ter illustrasie.) ’n Gr. 12-leerder aan die Sandringham High School in Johannesburg is Vrydagoggend amper ontvoer terwyl sy op pad was skool toe. Die voorval het naby die Lyndhurst Primary School plaasgevind terwyl die 18-jarige meisie skool toe gestap het. Volgens die Gautengse onderwysdepartement het ’n wit Chevrolet met vier manlike insittendes op die meisie afgery en een van die gewapende mans het haar in die voertuig probeer intrek. “Sy het geskreeu en kon daarin slaag om haar teë te sit. Haar gille het omstanders se aandag getrek en die verdagtes het van die toneel weggejaag,” het die departement gesê. ’n Personeellid, wat toevallig verby die toneel gery het, het die meisie skool toe geneem. ’n Saak is by die Sandringham-polisiestasie aanhangig gemaak en die meisie ontvang traumaberading. Die leerder wat vroeër die week voor die Laerskool EP Baumann in Mayfair ontvoer is, is intussen steeds soek. Die 11-jarige meisie het voor haar skool gewag om teen Covid-19 ontsmet te word toe drie mans haar met ŉ vuurwapen gedreig en ontvoer het. Die skool het sedert die voorval sy veiligheidsmaatreëls opgeskerp en gevra dat leerders, ouers en voogde in dié tyd kop sal hou. “Ons is geruk om van nog ’n poging tot ontvoering te hoor, maar is bly dat dit misluk het,” het Panyaza Lesufi, Gautengse LUR vir onderwys, gesê. Volgens Lesufi is daar Vrydag met skoolbeheerliggame vergader en ooreengekom dat maatreëls teen Covid-19, soos sanitering, met onmiddellike inwerkingtreding binne skoolterreine moet plaasvind.